b'\n_START_ARTICLE_\nAlandai\n_START_SECTION_\nIstorija\n_START_PARAGRAPH_\nSalos apgyvendintos jau bronzos ir gele\xc5\xbeies am\xc5\xbeiais, pirmajame t\xc5\xabkstantmetyje \xc4\x8dia gyveno \xc5\xa1iaur\xc4\x97s germanai, XI\xe2\x80\x93XII am\xc5\xbei\xc5\xb3 sand\xc5\xabroje atsikraust\xc4\x97 \xc5\xa1vedai. Nuo tada priklaus\xc4\x97 \xc5\xa0vedijai kaip Suomijos (Osterlando) dalis ir buvo traktuojamos kaip atskira istorin\xc4\x97 provincija._NEWLINE_\xc5\xa0vedijai pralaim\xc4\x97jus 1808\xe2\x80\x931809\xc2\xa0m. kar\xc4\x85 su Rusijos imperija, Aland\xc5\xb3 salos ir Suomija atiteko Rusijai. Nuo 1917\xc2\xa0m.\xc2\xa0\xe2\x80\x93 nepriklausomos Suomijos dalis, greitai kilo atskyrimo nuo Suomijos id\xc4\x97jos (Aland\xc5\xb3 klausimas) ir 1922\xc2\xa0m. pripa\xc5\xbeinta savivalda ir atskiras parlamentas. Buvo traktuojama kaip provincija ir regionas kartu._NEWLINE_Nuo 1957\xc2\xa0m.\xc2\xa0\xe2\x80\x93 \xc5\xa0iaur\xc4\x97s Tarybos nar\xc4\x97, nuo 1984\xc2\xa0m. turi atstov\xc4\x85 \xc5\xa0iaur\xc4\x97s Ministr\xc5\xb3 Taryboje.\n_START_SECTION_\nEkonomika\n_START_PARAGRAPH_\nSal\xc5\xb3 ekonomikoje labiausiai dominuoja laivyba, prekyba ir turizmas. Laivyba sudaro net 40\xc2\xa0% visos Aland\xc5\xb3 ekonomikos. Daugelis laivybos kompanij\xc5\xb3 yra ma\xc5\xbeos ir jose dirba apie 10 darbuotoj\xc5\xb3. Maisto pramon\xc4\x97je yra svarbi vietin\xc4\x97 \xc5\xbevejyba ir \xc5\xabkin\xc4\x97 veikla._NEWLINE_2004\xc2\xa0m. salos nedarbo lygis siek\xc4\x97 1,8\xc2\xa0%. Remiantis 2006\xc2\xa0m. Eurostat duomenimis Alandai buvo 20 Europos S\xc4\x85jungos regionas pagal turtingum\xc4\x85 i\xc5\xa1 268 region\xc5\xb3. Salose itin paplit\xc4\x99s atsiskaitymas \xc5\xa0vedijos kronomis.'